**Zápisnica zo zasadnutia Obecného zastupiteľstva Obce Radošina konaného dňa 24.5.2013 č. 17**

Prítomní: podľa prezenčnej listiny

Neprítomní - ospravedlnení poslanci: Stanislav Ondrejka, Jozef Kučera

Začiatok a miesto rokovania: 17.00 hod. Obecný úrad

**Program:**

1. Otvorenie
2. Voľba návrhovej komisie, zapisovateľa, overovateľov zápisnice
3. Kontrola plnenia uznesenia z predchádzajúceho rokovania obecného zastupiteľstva
4. Schválenie záverečného účtu za rok 2012
5. Schválenie ročnej správy hlavného kontrolóra obce
6. Návrh VZN – o miestnych daniach z ubytovania
7. Návrh na zmenu zmluvy - výstavba 1.a 2. bytovky
8. Rekonštrukcia verejného osvetlenia – informácie
9. Žiadosť o NFP – Zberný dvor
10. Príprava osláv 80. výročia futbalu v Radošine
11. Došlá pošta, interpelácie poslancov, rôzne
12. Návrh na uznesenie
13. Záver
14. **Otvorenie**

Rokovanie OcZ otvorila JUDr. Marta Kolková, starostka obce. Privítala všetkých prítomných. Starostka konštatovala, že počet prítomných poslancov je 7 a OcZ je uznášania schopné.

1. **Voľba návrhovej komisie, zapisovateľa, overovateľov zápisnice**

Návrhová komisia: Ing. Peter Matejovič

Ing. Blažej Rolinec

Ing. Pavol Hauptvogel, PhD.

Overovatelia zápisnice: Mgr. Gabriela Bahelková

Ing. Bohuš Bartošek

Zapisovateľka: Eva Chromá

Hlasovanie: za/proti/zdržal sa – 7/0/0

Návrh kontrolórky obce o zmenu poradia bodov programu:

- bod 4. Ročná správa hlavného kontrolóra obce

- bod 5. Schválenie záverečného účtu za rok 2012

Obecné zastupiteľstvo schvaľuje program rokovania s navrhnutými zmenami.

Hlasovanie: za/proti/zdržal sa – 7/0/0

1. **Kontrola plnenia uznesenia z predchádzajúceho rokovania obecného zastupiteľstva**

Bod C/1 – informácie o rokovaní ekonomickej komisie podal Ing. Blažej Rolinec.

Bod C/2 – splnené

Bod C/3 – splnené

Bod C/4 – prebieha

Bod C/5 – splnené

Bod C/6 – splnené

Obecné zastupiteľstvo berie na vedomie informácie o plnení uznesení zo 16. zasadnutia OcZ.

1. **Ročná správa hlavného kontrolóra obce**

Hlavná kontrolórka obce Ing. Bednáriková informovala poslancov o kontrolnej činnosti za rok 2012.

Obecné zastupiteľstvo vzalo na vedomie Správu o kontrolnej činnosti hlavnej kontrolórky obce Radošina za rok 2012.

1. **Schválenie záverečného účtu za rok 2012**

Návrh záverečného účtu obce Radošina za rok 2012 predložila ekonómka OcU Eva Chromá.

Prebytok rozpočtu v sume 48408,09 € zistený podľa ustanovenia § 10 ods. 3 písm. a) a b) zákona č. 583/2004 Z.z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov, schvaľuje OcZ použiť vo výške 10 % na tvorbu rezervného fondu t.j. 4840,81 € Zostatok finančných operácií v sume 12948,26 €, schvaľuje OcZ použiť v plnej výške na tvorbu rezervného fondu.

Obecné zastupiteľstvo schvaľuje prevod prebytku hospodárenia obce Radošina za rok 2012 v sume 17789,07 € do rezervného fondu.

Hlavná kontrolórka obce odporúča OcZ schváliť celoročné hospodárenie obce Radošina bez výhrad.

Hlasovanie: za/proti/zdržal sa – 7/0/0

Obecné zastupiteľstvo záverečný účet schválilo bez výhrad.

Starostka dala návrh na čerpanie rezervného fondu na rekonštrukciu ciest.

Obecné zastupiteľstvo schválilo čerpanie rezervného fondu v sume 21543,-- € na rekonštrukciu Družstevnej ulice.

1. **Návrh VZN – o miestnych daniach z ubytovania**

Doplnený návrh VZN o miestnych daniach z ubytovania predložila starostka obce JUDr. Marta Kolková.

O výške dane za ubytovanie v sume 0,40 € poslanci hlasovali:

za/proti/zdržal sa: 5/0/2

Obecné zastupiteľstvo schválilo VZN – o miestnych daniach z ubytovania.

1. **Návrh na zmenu zmluvy - výstavba 1.a 2. bytovky**

Starostka obce oboznámila poslancov o zmene zhotoviteľa zo zmluvy o dielo na výstavbu jednej bytovky na firmu Krajča-Behúl, s.r.o. Trnava. Tiež informovala, že záujemcovia o kúpu bytu budú mať stretnutie v stredu o 17.00 hod so zhotoviteľom bytovky, ktorý ich bude informovať o cene a bytoch.

Výstavbu druhej bytovky bude realizovať Kamenstav Topoľčany. Poslanci navrhli informovať občanov záujemcov o kúpu bytu o stretnutí v stredu o 17.00 hod v obecnom rozhlase.

Obecné zastupiteľstvo schválilo zmenu zhotoviteľa zo zmluvy o dielo na výstavbu bytovky na firmu Krajča-Behúl, s.r.o. Pri kalvárii 20, Trnava

1. **Rekonštrukcia verejného osvetlenia**

Starostka obce informovala poslancov o návrhu dodatku č. 1 k Zmluve o dielo firmy GreEnergy Slovakia, s.r.o., Žilina, ktorej predmetom je úprava Zmluvy, najmä ceny diela a tiež upravenie platobných podmienok na základe vzájomnej dohody.

Obecné zastupiteľstvo schválilo dodatok č. 1 k zmluve o dielo s firmou GreEnergy Slovakia, s.r.o. Žilina.

1. **Žiadosť o NFP – Zberný dvor**

Starostka obce informovala o podaní žiadosti o nenávratný finančný príspevok na Zberný dvor do 17.7.2013. K žiadosti bolo potrebné predložiť hydrogeologický posudok – „Posúdenie vplyvu zberného dvora na zdroje podzemnej vody v lokalite Radošina“, ktorý vypracovala firma Geospektrum, s.r.o. Bratislava. Uvedený posudok bol kladný.

1. **Príprava osláv 80. výročia futbalu v Radošine**

Starostka obce oboznámila poslancov o pripravovaných oslavách „8O. výročia futbalu v Radošine“ o pripravovanej publikácii k uvedenému výročiu, ktorú pripravuje p. Jozef Vičan.

1. **Došlá pošta, interpelácie poslancov, rôzne**

Predseda ekonomickej komisie Ing. Blažej Rolinec na základe zákona č. 253/1994 Z.z. o právnom postavení a platových pomeroch starostov obcí a primátorov miest v znení neskorších predpisov predložil návrh na prerokovanie platu starostky z dôvodu zmeny priemernej mzdy v hospodárstve za rok 2012, ktorá bola 805,-- €. Základný plat starostu za rok 2013 je 1594,-- €. Poslanci zvýšili tento plat o 29 % t. j. na sumu 2057,-- €.

Obecné zastupiteľstvo v Radošine na základe 4 ods. 7 zák.č.253/1994 Z.z. v znení neskorších predpisov schvaľuje plat starostky za rok 2013 vo výške 2057,-- €

Starostka informovala :

- o stratégii cestovného ruchu v okrese Topoľčany – Mesto Topoľčany

Obecné zastupiteľstvo schválilo „Stratégiu cestovného ruchu v okrese Topoľčany“.

- o požiarnej súťaži, ktorá sa konala 18.5.2013

- o oprave schodov na budove OcU

- o plánovanom zakúpení 10 sád lavička + stôl

- o plánovanej kúpe traktora

Obecné zastupiteľstvo kúpu traktora a 10 sád lavičiek a stolov schválilo.

Žiadosti prijaté:

- Žiadosť o finančný príspevok 300,-- € - TJ ŠK – zraz veteránov .

Obecné zastupiteľstvo žiadosť schválilo.

- Žiadosť p. Kereka o obnovu funkčnej zelene.

Obecné zastupiteľstvo žiadosť neschválilo.

- Zmena otváracích hodín prevádzky TULIS TAVERN - Miroslava Tull, Bzince.

Obecné zastupiteľstvo uvedenú žiadosť vzalo na vedomie.

- Žiadosť Slovforest A.J., Krnča o odkúpenie spoluvlastníckeho podielu na LV 1763 v KÚ Radošina o výmere 18,4 m2 parcelné číslo 12/23.

Obecné zastupiteľstvo uvedenú žiadosť schválilo v cene 13,50 €/m2.

- Žiadosť p. Bohuša Slišku o úľavu dane z nehnuteľnosti a komunálneho odpadu na rok 2013

Obecné zastupiteľstvo uvedenú žiadosť neschválilo nakoľko p. Sliškovi bola poskytnutá úľava na dani v zmysle VZN.

Interpelácie poslancov:

- Opraviť výtlky na všetkých obecných cestách.

- Pripraviť parkovisko pred Zeleným domom na Piešťanskej ulici.

- Vyzvať všetky dopravné spoločnosti aby parkovali na vyhradených miestach, hlavne autobusy, ktoré parkujú na Školskej ulici pred Obecným úradom.

- Upozorniť Správu ciest na vyčistenie kanála na Nitrianskej ulici.

- Vyzvať vlastníkov o odstránenie havarijného stavu nehnuteľnosti Močko na Nitrianskej ulici.

- Dať vypracovať projekt na chodník na Mierovej ulici po ulicu Hečkovu.

Jozef Kučera doručil interpelácie a podnety na rokovanie OcZ v Radošine písomne, ktoré starostka obce obecnému zastupiteľstvu prečítala a boli prerokované:

1. Z dôvodu ochrany pred ohrozením povodňami upozorňujem na potrebu vyčistiť jarok v lokalite oproti „veľkej pálenice“. Zároveň je potrebné odstrániť svojpomocne vybudovaný most /v blízkosti p. Pitáka/, nakoľko pri zvýšenej zrážkovej činnosti dochádza k jeho upchatiu, čo prekáža odtoku vody.
2. Nakoľko nebola ulica od križovatky ku kostolu pozametaná od zimných posypov, po búrkach sa tento materiál dostal do dažďovej kanalizácie a upchal ju /kanál na križovatke, vpust pred zdravotným strediskom/. Žiadam o ich vyčistenie.
3. Je potrebné častejšie vyprázdňovanie odpadových košov umiestnených v centre obce.
4. Žiadam o informáciu, koľko krát bola v tomto roku pokosená trávnatá plocha ihriska a ako sa tieto náklady odrážajú na výške poskytovanej dotácie TJ ŠK.
5. Pred budovou kultúrneho domu boli vypílené dreviny v dobrom zdravotnom stave – brezy previsnuté, ako dôvod bola v odbornom vyjadrení orgánu ochrany prírody uvedená plánovaná rekonštrukcia kultúrneho domu a prístupových chodníkov. Žiadam o informáciu o aký projekt rekonštrukcie ide, kedy bude realizovaná a prečo s projektom nebolo vopred oboznámené obecné zastupiteľstvo.
6. Nakoľko sa v obci na verejných priestranstvách stále nachádzajú skládky /štrk, stavebný materiál a pod../, žiadam o informáciu, koľko skládok je oficiálne na základe Rozhodnutia obce o povolení užívania verejného priestranstva povolených a koľko výziev bolo doručených na odstránenie skládok z verejných priestranstiev.
7. Žiadam o informáciu, koľko psov bolo odchytených pri v miestnom rozhlase ohlásenom odchyte psov. Uvedenú aktivitu bude potrebné zopakovať, nakoľko k voľnému pohybu psov po obci dochádza aj naďalej.
8. Nakoľko program dnešného rokovania neobsahuje bod plat starostu, predpokladám, že dnes nebude predmetom rokovania. Keďže ide o otázku, ktorá má významný vplyv na rozpočet obce žiadam, aby tento bod, bol riadne v oficiálnom programe uvedený a nebol súčasťou bodu Rôzne.

Obecné zastupiteľstvo ukladá:

- vyzvať dopravné spoločnosti zabezpečujúce hromadnú dopravu na parkovanie autobusov na vyhradených parkoviskách v obci

- zabezpečiť opravu výtlkov obecných ciest

- zabezpečiť projektovú dokumentáciu na vybudovanie parkovacích miest pri Zelenom dome a chodníka ul. Mierova

- vyzvať Správu ciest na vyčistenie cesty na ulici Nitrianskej

- zabezpečiť vyčistenie obecného potoka oproti liehovaru

- zabezpečiť vyčistenie odtoku povrchových vôd na ulici Kamennej a chodníka na Hlavine

1. **Návrh na uznesenie**

Návrhová komisia predniesla návrh na uznesenie.

Hlasovanie: za/proti/zdržal sa - 7/0/0

1. **Záver**

Starostka obce ukončila rokovanie OcZ a poďakovala poslancom za účasť na rokovaní.

V Radošine 24.5.2013

Zapísala: Eva Chromá ...............................................

Overovatelia zápisnice: Mgr. Gabriela Bahelková ...............................................

Ing. Bohuš Bartošek ...............................................